Алберт Сент-Дьердьи

**Алберт Сент-Дьердьи**,  *Nagyrápolti Szent-Györgyi Albert*, *16. септембер 1893, Будапешт — †22. октобер 1986, Вудс Гоул, Массачузетс —
быв мадярскый дохтор и биохемик, Нобелов лавреат, член мадярской, совѣтской и америцкой академий наук, посланець мадярского парламента (1945-1947).

Сент-Дьердьи еден из закладательох биоенергетикы, фундаменталный выгледовач в областях биологичной оксидации, молекуларных механизмох мускуларного стягованя.

## Биография
Походив зоз заможной и шляхетной родины: отець шляхтич-статкарь з Ардяла, а мати з родины, де было вецеро научных працовникох. Свои высокошколскы штудии зачав на Семмелвейсовой универзитѣ (1911), де его дѣдо и уйко обое были професоры медицины, паралелно працуючи в лаборатории свого уйка.  В року 1914 мусѣв перерушити штудии, наруковав до войска яко медик и быв посланый на талиянскый фронт. Быв вызнаменаный Стрѣбернов Медалиов за Одвагу, раненый, зачим пропущеный до цивилу в року 1917.

Того ж року зыскав ступень Доктора медицины, оженив ся и пошов на далшы штудии фармакологии и выгледованя до Пожоня (1917-1919) Позднѣйше Сент-Дьердьи признав ся, же его пална рана была самокалѣчѣньом: яко медик так выбрав путь про кулю в лѣвом надлоктю, жебы не запричинив собѣ непоправну шкоду.

По створѣню Чехословакии (1919) одышов до Прагы, пак до Берлина, Гамбурга и Лайдена (1920-1922). В роках 1922-1926 працовав в Инштитутѣ физиологии в Гронингену, Нидерланды. В роках 1927-1930 быв позваный на выгледовательску роботу до Кембриджа, а еден рок з того працовав ай на универзитѣ Миннесоты, США.

В року 1930 вернув ся до Мадярщины. В часѣ Другой свѣтовой войны быв участником антинацистичного руху, од арешту го ментовала шведска амбасада, де достав шведске державянство. По войнѣ вернув ся до Будапешту, и занимав ся организациов высокых школ и сполоченскыма активитами, быв посланцьом парламента (1945-1947). В року 1947 емигровав до США, де в року 1955 зыскав державянство. Ту заложив Инштитут Мускуларных Выгледовань и Народну Фундацию Против Раковины. В тых двох инштитуциях а тыж в Морской Биолаборатории в Вудс Гоул, Массачузетс працовав до самого конця свого живота.

## Научна робота
Штудии и выгледованя мав на вельох универзитах:
* Семмелвейсова универзита, 1917, ту зыскав диплому медика
* Пожоньска универзита, 1917-1919
* Берлинска универзита, 1920
* Гамбургска универзита, 1921
* Лайденска универзита, 1922
* Гронингенска универзита, 1922-1926
* Кембриджска универзита (и Универзита Миннесоты), 1926-1930

В часѣ роботы в США объявив витамин C, за што в року 1937 достав награду Нобела, позднѣйше тыж объявив витамин B2, рибофлавин.

В роках 1931-1945 быв професором на Сегедской универзитѣ. 

Серед книг Сент-Дьердьи:
*Хемия мускуларного стягованя (Chemistry of Muscular Contraction, 1947);
* Биоенергетика (Bioenergetics, 1957);
* Вступ до субмолекуларной биологии (Submolecular Biology, 1960); 
* Шалена малпа (The Crazy Ape, 1970), ту выказав знепокоеность судьбов людства в добѣ научно-техничного прогреса.
 
## Жерела и одказы
* Прохоров А. М. (гл. ред.). Большой энциклопедический словарь. Москва: Советская энциклопедия, 1993. 1630 с. .
* Nobel Prizes and Laureates: Albert Szent-Györgyi - Biographical
* СЕНТ-ДЬЕРДЬИ, АЛЬБЕРТ. //Энциклопедия ''Кругосвет''
* Albert Szent-Györgyi. //Notable Names Database.

## Референции

Катеґорія:Нобеловы лавреаты з физиологии и медицины
Катеґорія:Медици
Катеґорія:Хемици
Катеґорія:Посланцьове парламента